
A Látrányi Puszta Természetvédelmi Terület aktuális vegetációtérképe

A dolgozat tárgya a kevéssé kutatott, észak-somogyi, 1992-ben országos jelentőségű védett területté nyilvánított Látrányi Puszta Természetvédelmi Terület, amely egyedülálló élővilággal és kiemelkedő botanikai értékekkel bír.
A hazai természetvédelem számára már nagyon időszerű és hiánypótló volt a terület részletes, térinformatikai adatbázissal is alátámasztott élőhelytérképének elkészítése. Az 1996-2002. között készült vegetációtérkép megfelelő alapot biztosított a természetvédelmi kezelési terv kidolgozásához, azonban részletessége számos esetben aktualizálásra, pontosításra szorult.
Munkám során a növényzet aktuális állapotát rögzítettem az Általános Nemzeti Élőhely-osztályozási Rendszer legfrissebb, 2011-es élőhelylistájának elemeit figyelembe véve, így megteremtettem az összehasonlíthatóság és az ismételhetőség alapjait esetleges későbbi kutatások számára is.
A kutatás során 26 különböző élőhelytípus előfordulását rögzítettem 94 élőhelyfoltban, foltcsoportban. A Látrányi Puszta élőhelyei közül a fátlan típusok azok, amelyek kiemelt figyelmet érdemelnek. Köztük olyan különösen értékesek is szerepelnek, mint a dél-dunántúli és országos viszonylatban is ritka meszes láprétek, nyílt homokpusztagyepek vagy egyes természetesebb homoki sztyepprét-állományok. Számos védett, ritka növényfaj számára teremtik meg a létfeltételeket, mint például a Dianthus superbus, Eriophorum latifolium, Eriophorum angustifolium, Parnassia palustris, Epipactis palustris, Thelypteris palustris, Allium sphaerocephalon vagy az Onosma arenaria.



